|  |  |  |
| --- | --- | --- |
|  2019 09 27 | Nr. | Projektas 2753 |

LR švietimo, mokslo ir sporto ministrui dr. Algirdui Monkevičiui

LR švietimo, mokslo ir sporto viceministrui prof. Valdemarui Razumui

**DĖL UNIVERSITETŲ DĖSTYTOJŲ ATLYGINIMŲ SUBALANSAVIMO PAGAL EBPO STANDARTUS**

LURK dar kartą atkreipia Ministerijos vadovų dėmesį į nepakankamą Universitetų dėstytojų ir tyrėjų darbo užmokestį, kuris Lietuvoje yra neadekvatus darbo rinkoje ne tik dėl reikalaujamo ilgo ir įtempto pasirengimo darbui, bet ir pažeidžia pusiausvyrą tarp valstybinių institucijų darbuotojų gaunamų atlyginimų.

LURK džiaugiasi, kad Vyriausybė randa atlyginimų padidinimo galimybių mokytojams, tačiau nesupranta, kodėl, didinant atlyginimus mokytojams, proporcingai nedidinami atlyginimai dėstytojams ir tyrėjams, kurių, ypač dirbančių žemesnėse pareigybėse, dabartiniai atlyginimai jau yra mažesni nei mokytojų.

Didėjant atlyginimams Lietuvos darbo rinkoje Universitetų akademinių darbuotojų atlyginimai tapo visiškai nekonkurencingi ne tik tarptautiniu, bet ir šalies mastu. Dėl to Universitetų akademiniai darbuotojai priversti turėti dar kitą darbą, dėl ko kenčia jų darbo kokybė Universitetuose. Ilgainiui darbuotojai priversti ieškoti geriau apmokamų darbų, o Universitetai palaipsniui praranda geriausius darbuotojus.

Dėl neadekvačiai mažo dėstytojų ir mokslo darbuotojų atlyginimo tolesnė akademinė karjera tampa nepatraukli doktorantams. Universitetams tampa nebeįmanoma palaikyti ir gerinti mokslo tyrimų ir studijų kokybę bei siekti geresnės vietos reitingų lentelėse. Nesudarant sąlygų didinti darbo užmokestį universitetuose ilgainiui jiems gresia netvarumas.

EBPO pateikia duomenis apie tam tikrų kategorijų viešojo sektoriaus darbuotojų atlyginimus, tarp jų – centrinės vyriausybės tarnautojų, statutinių pareigūnų, mokyklų mokytojų (žiūr. <https://stats.oecd.org/Index.aspx?QueryId=78408>). Pateikiami vidutiniai OECD rodikliai bei duomenys pagal atskiras valstybes. Universitetų dėstytojų duomenų OECD nepateikia. Kai kurių EBPO valstybių 2014 m. dėstytojų atlyginimai yra pateikti Olandijos ekonominių tyrimų instituto (SEO) studijoje (<http://www.seo.nl/uploads/media/2015-65_Beloning_van_wetenschappelijk_personeel_in_internationaal_perspectief.pdf>).

Kaip rodo Vilniaus universiteto atlikti palyginamieji tyrimai, remiantis EBPO ir SEO duomenimis, palyginamoji mokyklų mokytojų ir universitetų dėstytojų pareiginių atlyginimų (be papildomų išmokų) analizė, tam, kad būtų pasiektas dėstytojų ir mokytojų atlygimų balansas, atitinkantis analizuotų EBPO šalių vidurkį, šiuo metu Lietuvos universitetų dėstytojų atlyginimai turėtų būti didesni apie 20%.

LURK primygtinai prašo Ministerijos vadovų sudaryti sąlygas Universitetams mokėti akademiniams darbuotojams atlyginimą adekvatų jų išsilavinimui, darbo sudėtingumui ir reikšmingumui bei konkurencingą darbo rinkos atlyginimams.

LURK prezidentas prof. Artūras Žukauskas